Awunakhaya begodu uyaswela?

Usemkhumbulweni kaZimu …

Nakube unjengabanye abaziinkulungwana enarheni yekhethu abahlala eentradeni begodu ulahlekelwe sithunzi nokuhlonipheka, iBhayibheli likunikela isiqinisekiso sokobana uZimu uyakuthanda begodu uyakukhathalela.

Isethembiso sakaZimu:

Alizukugweba ngokubona kwalo

namkha liqunte ngezwabethi.

Iye, lizakugweba abadududu ngokulunga,

kwabasweleko bephasi liqinte ngokulinganako.

U-ISAYA 11:3b-4a

Ngomlomami ngizamthokoza khulu uSomnini;

ngimdumise phakathi kwesiqubuthu

ngombana ujame ngesidleni soswelako,

kobana amsindise kilabo abalahle ipilwakhe.

AMARHUBO 109:30-31

UJesu ubuyisela isithunzi salabo abatlhagako

“Nibusisiwe nina enidududu

ngombana umbuso kaZimu ungewenu.

Nibusisiwe nina enilambileko gadesi

ngombana nizakusuthiswa!

Nibusisiwe nina enililako gadesi

ngombana nizakuhleka!”

ULUKASI 6:20b-21

UJesu waba njengomunye wabadududu

Niyawazi umusa weKosi yethu uJesu Krestu kobana nanyana bekanjingile, kodwana ngebanga lenu waba sichaka ukuze kuthi ngobuchaka bakhe nina ninjinge.

2 KWEBEKORINTE 8:9

Nakube uZimu ungehlangothini lethu singatjho ngokuzethemba sithi:

Ngamandlami woke ngizakuthi:

“Somnini, ngubani onjengawe?

Wena osindisa ohluphekileko

kilabo abanamandla kunaye,

iye, ohluphekileko nodududu

kilabo abamdlelezelako.”

AMARHUBO 35:10

“Abachakileko nabadududu bazumana namanzi,

kodwana kudududu;

amalimabo athe kere ngokoma.

Mina Somnini ngizabaphendula,

iye, uZimu wakwa-Israyeli angeze abalahla.”

U-ISAYA 41:17

UJesu ukhumbula abadududu nabanganamakhaya emthandazweni wakhe:

“Usiphe namhlanjesi isikwa sethu sangemihla.”

UMATEWU 6:11

*Iindimana zemitlolo zithethwe eBhayibhelini lesiNdebele elikhutjhwe ngomnyaka we-2012.

Igadangiswe beyakhutjhwa yiHlangano yeBhayibheli eSewula Afrika.

www.biblesociety.co.za

Bibles and audio Bibles are available on the BibleSA-app